مشهد تمثيلي الحلقة 12
* اللهم لا تجعلنا من المغضوب عليهم ولا الضالين
- يبين زادت صلاتك ركعتين اليوم .. شنهي القصة.... مسويلك مكسورة جديدة ؟
* لا والله جاسمية .. بس تذكرت الاخرة .. اللهم ارزقنا حسن العاقبة
- يا حسن العاقبة ابو جويسم .. انت وربعك خليتو عاقبة وراكم .. اشو ايدكم بالدهن وسنونكم ناشبه بركَاب الوادم مثل المنشار .. صاعد نازل ماكل .
* يعني هاي بدال ما تدعيلي بالخير والبركة حتى الله يرزقني .. صرتيلي سجينة خاصرة
- انا سجينة خاصرة لو انت بالي الوادم بلوه بصويحبك مجلوب السلف ، كل يوم مسويله دكَه وفضيحة ما تنحجي .
* يافضيحة جاسمية ...!! انتي ليش تصدكين بحجي الناس المايخافون الله ، مجلوب السلف يوزع بها الخيرات وما يلحّـك ، البارحة جاب عشـر بنكات هديه لاهل السلف .
- عشر بنكات ! هي وينها الكهرباء حتى يجيب بنكات ياحظي ، اشو حتى المولدات ما يشتغلن ، يكولون ما عدهم نفط . هاي عود احنا اهل النفط .. الله يجرم .
* جاسمية .. قابل الرجال يجيب كهرباء بشليلة للسلف .. هاي شغلة حكومة .. هو العليه سواه .. بعد بيش تطلبيه .
- شلون ما اطلبه .. مو كبل شهرين اشتريتوا صناديك الانتخابات وبكَـتوا بطاقتي الانتخابية من صندوك العرس .. حتى فطومة العمية تكول بايكَـين بطاقتها ومزورين اسمها
* هاي سالفة الانتخابات صارت قوانه مشخوطة ... حتى الحكومة جازت منها .. وانتي بعدج مجلبة بيها .. بس عاد يا جاسمية .. فكي ياخة .
- افك ياخه ، ها .. حتى تبوكون على كيفكم .. والله اوكَـفـلكم بالمرصاد
* هاي جديدة جاسمية بالمرصاد .. منين لا كطتها .. بس لا تقرين كتب مشبوهة من ورايه
- ليش كتب مشبوهة ... قابل كتبكم الصفـرة أحسن من كتبي
* اي بينت السالفة .. شنو يابه كتبنا صفرة وكتبج حمره ... ها
- حمرة ... زركة ... المهم كتب بيها علم .. مو مثل كتبكم مليانه خرافات وسوالف خرط
* انا اخو المتصرف .. النوب كتبنا كلها خرافات وسوالف خرط ... لا.. لالا .. هذا الحجي ماينلبس عليه عكال ، اني لازم اشوفلي جاره .
- والله آني اللي لازم اشوف لي جاره مو انته .. آنه اللي بطاقتي انباكت وصندوك العرس مالي صار خرده ينباع بسوك مريدي .
* اهو ... هم رجعنه على حجي عام الاول .. بويه الناس اتبرعت بصناديك الذهب لمجلوب السلف وانتي بالج يم صندوك العرس مال زمان العصملي .
- آنه مالي شغل .. لازم نطلع مظاهرة غضب على مجلوب السلف وربعه ، كبل ما يبوكون كل شي من عدنه ، لان ما بقه عدنه شي ، واحنا ما نقبل بالذلة .
* ليش ما بقه عدنه شي ، مو مواعدنه مجلوب السلف على بيت ابو اربع دنك ، ده اصبري جم يوم وخلي يطلع اسمه بمجلس النواب وشوفي شلون يجي الخير .
- والله الخير اللي يجي من وره مجلوب السلف لا اريده و لا اريد خيره ، عوذه ولوذه منه ومن اسمه . انه ما اريد فلوس حرام .
* اي هي بت الاوادم .. هي جايتنه فلوس حلال واحنه ما رايديها ... هذا المقسوم النا ، ماكو غير فلوس مجلوب السلف ، قابل نذب الخير ورانا ، احنا منو عدنه بالحكومة غير ها المجلوب .
- شوف ابو جويسم .. انه كلامي واحد .. ما اريد شي اسمه مال حرام .. ولمعلومك احنا باجر طالعين مظاهرة غضب و ها ها ها :
فكـوله الجنطة / / وهز ذيله ... فكوله الجنطة // وهز ذيلة
رابط الحلقة السابقة
http://www.ahewar.org/debat/show.art.asp?aid=607185